Mads Toppel stopper karrieren

Målmand Mads Toppel har haft sin sidste arbejdsdag i Brøndby IF, da han sammen med sportsdirektør Troels Bech er blevet enig om betingelserne for at ophæve kontrakten.

- Mads er en fantastisk personlighed, og det har været en fornøjelse at have ham med i truppen, hvor han har sat kulør på hverdagen. At han samtidig er en dygtig og træningspassioneret målmand, det har bare øget værdien af at have ham i Brøndby IF.

- I slutningen november kom Mads galt af sted med en kniv og fik skåret sig alvorligt i fingeren. Kombinationen af den skade og de efterfølgende komplikationer gør, at han ikke kan deltage i hverken kampe eller målmandstræningen. Dertil kommer de bruskskader, Mads har pådraget sig knæene, som fortsat volder problemer, og ligeledes gør ham ukampdygtig. Derfor er vi i fællesskab blevet enige om betingelserne for at ophæve kontrakten før tid, da Mads gerne vil tage det næste skridt i sit liv, fortæller sportsdirektør Troels Bech.

Selv siger Mads Toppel om situationen:

- At spille i Brøndby IF er en drøm for langt de fleste fodboldspillere, og jeg har været heldig nok til at udleve den drøm. Jeg har nydt hver eneste dag i klubben, og jeg kommer til at savne hverdagen med alle i og omkring klubben.

- At min karriere stopper før tid er selvfølgelig noget kedeligt noget, for jeg havde ikke planer om at lægge hverken støvler eller handsker på hylden endnu. Men mit uheld i køkkenet gør desværre, at jeg ikke kan gøre mit job som målmand, og så må tingene jo være, som tingene er. Heldigvis har jeg sammen med Troels Bech og Brøndby IF fået en god aftale, og det er jeg taknemmelig for, siger Mads Toppel og sender en sidste hilsen til Brøndby IF’s fans.

- Tak for jeres store støtte gennem årene. Tak for at have taget mig til jer og lade mig være en del af klubben – det glemmer jeg aldrig.

Foto: Getty Images